b'\n_START_ARTICLE_\nProcediment de la contractaci\xc3\xb3 administrativa a Espanya\n_START_PARAGRAPH_\nEl Procediment de la contractaci\xc3\xb3 administrativa a Espanya \xc3\xa9s el procediment pel qual es fa la contractaci\xc3\xb3 del sector p\xc3\xbablic espanyol de conformitat amb la Llei 30/2007, de 30 d\xe2\x80\x99octubre, de contractes del sector p\xc3\xbablic.\n_START_SECTION_\nEls procediments de selecci\xc3\xb3 del contractista\n_START_PARAGRAPH_\nDe la regulaci\xc3\xb3 continguda en els articles 122 i seg\xc3\xbcents de la llei 30/2007 es poden distingir els seg\xc3\xbcents sistemes de selecci\xc3\xb3 del contractista: ordinaris, especials i per a contractes massius.\n_START_SECTION_\nFormes d\xe2\x80\x99adjudicaci\xc3\xb3\n_START_PARAGRAPH_\nLa llei 30/2007 ha introdu\xc3\xaft en aquest apartat una modificaci\xc3\xb3 rellevant, tot i que en molts aspectes purament terminol\xc3\xb2gica, respecte a la regulaci\xc3\xb3 anterior que contenia l\xe2\x80\x99anterior Text ref\xc3\xb3s de la Llei de contractes de les administracions p\xc3\xbabliques (TRLCAP). Aquest reial decret legislatiu establia com a formes d\xe2\x80\x99adjudicaci\xc3\xb3 del contracte el concurs i la subhasta, per\xc3\xb2 la 30/2007, per tal d\xe2\x80\x99adaptar la nostra legislaci\xc3\xb3 a la terminologia que s\xe2\x80\x99utilitza a la Directiva 2004/18 del Parlament Europeu i del Consell, estableix una \xc3\xbanica forma, i el contracte s\xe2\x80\x99ha d\xe2\x80\x99adjudicar sempre a l\xe2\x80\x99oferta econ\xc3\xb2micament m\xc3\xa9s avantatjosa. I l\xe2\x80\x99oferta econ\xc3\xb2micament m\xc3\xa9s avantatjosa es pot determinar utilitzant \xc3\xbanicament un criteri quantitatiu o b\xc3\xa9 utilitzant una pluralitat de criteris (com per exemple el preu, el termini d\xe2\x80\x99execuci\xc3\xb3 o la qualitat de les prestacions, una forma que en el TRLCAP derogat es_NEWLINE_coneixia com a concurs). La llei 30/2007 estableix que quan nom\xc3\xa9s s\xe2\x80\x99utilitza un criteri d\xe2\x80\x99adjudicaci\xc3\xb3 aquest ha de ser necess\xc3\xa0riament el preu m\xc3\xa9s baix.\n_START_SECTION_\nL\xe2\x80\x99adjudicaci\xc3\xb3 i la formalitzaci\xc3\xb3\n_START_PARAGRAPH_\nLa resoluci\xc3\xb3 corresponent a l\xe2\x80\x99adjudicaci\xc3\xb3 definitiva del contracte dictada per l\xe2\x80\x99\xc3\xb2rgan de contractaci\xc3\xb3 quan es tracta de contractes subscrits per una Administraci\xc3\xb3 p\xc3\xbablica o quan es tracta de contractes subjectes a regulaci\xc3\xb3 harmonitzada, incloent-hi els subvencionats, implica el perfeccionament del contracte qualsevol que sigui el procediment que s\xe2\x80\x99hagi seguit Per\xc3\xb2 hem de tenir en compte que aquest perfeccionament del contracte mitjan\xc3\xa7ant l\xe2\x80\x99acte d\xe2\x80\x99adjudicaci\xc3\xb3 definitiva no \xc3\xa9s efica\xc3\xa7, \xc3\xa9s a dir, el contracte \xc3\xa9s v\xc3\xa0lid per\xc3\xb2 no produeix tots els efectes fins que es formalitza, at\xc3\xa8s que l\xe2\x80\x99article 140.4 de la 30/2007 estableix que no es podr\xc3\xa0 iniciar l\xe2\x80\x99execuci\xc3\xb3 del contracte sense la formalitzaci\xc3\xb3 pr\xc3\xa8via excepte en els casos de tramitaci\xc3\xb3 de l\xe2\x80\x99expedient de contractaci\xc3\xb3 amb car\xc3\xa0cter d\xe2\x80\x99urg\xc3\xa8ncia o d\xe2\x80\x99emerg\xc3\xa8ncia, i tamb\xc3\xa9 en el cas dels contractes menors. La formalitzaci\xc3\xb3 haur\xc3\xa0 de produir-se en el termini de deu dies a comptar des del seg\xc3\xbcent al de la notificaci\xc3\xb3 de l\xe2\x80\x99adjudicaci\xc3\xb3 definitiva, i es far\xc3\xa0 en document administratiu; no obstant aix\xc3\xb2, podr\xc3\xa0 elevar-se a escriptura p\xc3\xbablica quan ho sol\xc2\xb7liciti el contractista, per\xc3\xb2 haur\xc3\xa0 d\xe2\x80\x99abonar les despeses derivades de l\xe2\x80\x99atorgament de l\xe2\x80\x99escriptura.'